# Etiske retningslinjer for Det Norske Jentekor (DNJ)

## – Retningslinjer for å forebygge og håndtere uønskede hendelser

1. Alle, både sangere og voksne som er involvert i DNJ, må ta ansvar for at koret skal være en trygg arena for alle. Disse retningslinjene gjelder både uønskede hendelser som skjer i forbindelse med korets aktiviteter og problemer som kommer til syne i forbindelse med korets aktiviteter, men der bakgrunnen for problemet ikke er relatert til koret.
2. Med uønskede hendelser menes her enhver hendelse som er grenseoverskridende, krenkende eller på annen måte belastende. Eksempler er vold, trakassering og grenseoverskridende handlinger av seksuell karakter, mobbing, utfrysning eller utskjelling og situasjoner der man i forbindelse med korets aktiviteter ser problemer knyttet til sangernes fysiske eller mentale helse, eller manglende omsorg.
3. Voksne som er ansatt, har tillitsverv eller er gitt oppgaver i korsammenheng har et særlig ansvar for at uønskede hendelser i relasjon mellom den voksne og sangere ikke forekommer. Ansatte, tillitsvalgte og ansvarlige voksne på tur skal levere forenklet politiattest til styret.
4. Ved konserter og sangoppdrag skal sangernes garderobe/omkledningsrom skjermes så godt som mulig. Andre enn ansvarlige kvinnelige voksne har ikke noe i garderoben å gjøre, med mindre annet er særskilt avtalt.
5. Alkohol kan være en medvirkende faktor til uønskede hendelser, og i korsammenheng er derfor regelen at det ikke benyttes alkohol. Dette gjelder både for sangerne og for voksne som er tilstede. Bare i spesielle tilfeller, der mindreårige sangere ikke er tilstede, kan det avtales at det er lov med et svært moderat inntak av alkohol. I slike vurderinger er det alltid korets dirigent eller produsent, eventuelt styreleder, som bestemmer.
6. I korsammenheng oppfordres det til nøkternhet når det gjelder bruk av penger. Koret skal være for alle dyktige sangere, uavhengig av familiens økonomiske ressurser.
7. Dersom sangere utsettes for uønskede hendelser, eller de kjenner til at noen i koret utsettes for slike hendelser, oppfordres sangeren til å informere dirigenten eller annen ansvarlig voksen som sangeren har tillit til, om det som har skjedd.
8. Når den ansvarlige voksne får informasjon om at uønskede hendelser har skjedd, er det vedkommende som har ansvar for at saken blir håndtert. Det første som bør gjøres er å snakke med de involverte og vurdere om det som har hendt er av en kategori som kan ryddes opp i og som alle kan legge bak seg. Den ansvarlige voksne må også vurdere om informasjonen er slik at det er riktig å kontakte foresatte. Dersom informasjonen gjelder alvorlige og eventuelt kriminelle handlinger, er det dirigenten eller en annen ansvarlig voksen som sammen med styreleder eller en annen i styret vurderer politianmeldelse. En eventuell anmeldelse foretas av styreleder eller en annen i styret på vegne av styret.
9. Dersom en ansvarlig voksen får informasjon av alvorlig art om en av sangerne, men der informasjonen ikke er relatert til koret, har den ansvarlige voksne fortsatt en forpliktelse til å følge opp saken for å bli trygg på at den håndteres på en forsvarlig måte. Dette ansvaret kan for eksempel innebære å kontakte foresatte, skole, barnevern eller politi. Dersom informasjonen gjelder hjemmesituasjonen til sangeren, skal den ansvarlige voksne involvere dirigent og styreleder. Dirigent og styreleder vurderer behovet for tiltak. Det skal vurderes å snakke med de involverte før en eventuell bekymringsmelding til barnevernet. Det er styreleder som sender en eventuell bekymringsmelding til barnevernet på vegne av koret.